Gedagte vir die dag: Wees nederigFoto: pixabay/pexels Julle moenie net elkeen na sy eie belange omsien nie, maar ook na mekaar se belange. (Filippense 2:4) Daar is die verhaal van ’n koning wat omgekrap was omdat hy niks by enigiemand kon leer nie. Almal was te dom in sy oë. Uiteindelik het sy raadgewers ’n jong seun na hom toe gebring. “Wat kan ek by jou leer?” wou die koning weet. Toe sê die seun vir die koning hulle moet plekke omruil. Hy wil op die koning se troon sit, en die koning moet op die grond voor hom sit. Huiwerig het die koning dit gedoen. Toe sê die kind vir hom: “Vra my enigiets, maar doen dit soos ’n onderdaan, nie soos ’n koning nie.” Toe snap die koning hy was te hoogmoedig om iets by enige onderdaan te leer. In Filippense 2:4 roep Paulus ons op om klein genoeg te word in onsself sodat ons kan opkyk na almal rondom ons. Paulus omskryf hierdie opkyk na mekaar as die gesindheid van Christus. Hy sê letterlik dat ons die denksisteem van Christus nodig het. Ons moet by Hom leer van prysgawe, opoffering en respek vir God en vir ander mense. Dan groei ons kleiner wat ons eie behoeftes aan erkenning betref. Dan is God groot in ons lewe. Dan is ander mense belangrik. Dan sit ons graag aan die Here en ander mense se voete as ons leermeesters. Eers as ons klein genoeg is voor God en ander mense, raak ons groot genoeg om regtig by God en ander te leer. Bron: Gereed vir vandag deur Stephan Joubert Uitgewer: Christelike Uitgewersmaatskappy/CUM